אין לבלבל עם אין לבלבל ערך זה, העוסק ביושב ראש ההסתדרות, עם הערך "ארנון בן-דוד", העוסק באמן ישראלי.

**ארנון בר-דוד** (נולד ב-26 באפריל 1957) הוא יושב ראש ההסתדרות החדשה החל ממרץ 2019.

ביוגרפיה
--------

נולד לפנחס בר-דוד שעבד במפעל המים של עיריית תל אביב-יפו. שירת בצה"ל כמ"פ בחיל השריון.

שימש כמרכז הנהגת הצופים וכמנהל מחלקה במינהל החינוך בעיריית תל אביב-יפו. כיהן במשך למעלה מעשור כיו"ר ארגון עובדי עיריית תל אביב-יפו. משנת 2006 כיהן כיו"ר הסתדרות המעו"ף.

### יו"ר ההסתדרות

במרץ 2019, בעקבות הצטרפותו של אבי ניסנקורן לרשימת "כחול לבן" ופרישתו מתפקיד יו"ר ההסתדרות, בחרו חברי בית נבחרי ההסתדרות בבר-דוד לתפקיד יו"ר ההסתדרות. מינויו זכה גם לביקורת.

אחת מפעולותיו הראשונות, ימים ספורים לאחר כניסתו לתפקיד, הייתה סגירת אתר החדשות האינטרנטי דבר ראשון, אשר מתח ביקורת על הליך כניסתו לתפקיד, על קודמו ניסנקורן ועל משה כחלון, והורדת חלק מתכניו מהרשת. ב-1 במאי העלה אתר חדשות בשם דבר העובדים בארץ ישראל.

באוגוסט 2019, חתם על הסכם כחלק מהבנות הרפורמה בנמלי הים, על פיו תועבר מחלקת הים של נמל חיפה לחברה ממשלתית חדשה בבעלות חברת נמלי ישראל, אשר תשרת את שני הנמלים במפרץ חיפה, הישן והחדש. בדצמבר 2019 חתם על הסכם מקביל גם באשר למחלקת הים בנמל אשדוד שיועברו לעבוד בחנ"י או בחברת בת של חנ"י ויתנו שירותי ים לשני הנמלים באשדוד. בינואר 2020 חתם על הסכם ההתייעלות בנמל חיפה, ובמרץ 2021 על הסכם ההתייעלות בנמל אשדוד.

בספטמבר 2019, התערב בר-דוד במשבר שפרץ בחברות הסלולר הישראליות פלאפון וסלקום, אשר ביקשו לפטר מאות עובדים ערב חגי תשרי. בעקבות התערבותו הוקפאו הפיטורים, ובנובמבר נחתם הסכם קיבוצי חדש בפלאפון אשר הסדיר את התייעלות החברה.

במהלך המגעים להרכבת הקואליציה לאחר הבחירות לכנסת ה-21, קרא למפלגת העבודה בראשות עמיר פרץ לחבור לקואליציה בראשות בנימין נתניהו.

בדצמבר 2019 חתם ראש הממשלה ושר העבודה והרווחה בנימין נתניהו על צו הרחבה, להסכם שנחתם בין בר-דוד ליו"ר נשיאות הארגונים העסקיים שרגא ברוש באשר לפיצוי עובדים שנעדרו ממקום עבודתם בשל הוראות פיקוד העורף בטווח של 40 ק"מ מרצועת עזה, בסבבי לחימה שאירעו בין מאי 2019 לסוף אותה שנה, ובכללם הסבב בנובמבר בעקבות חיסולו של בכיר הג'יהאד האיסלאמי בהאא' אבו אל-עטא.

בתקופת משבר הקורונה, חתם בר-דוד על שני הסכמים קיבוציים אשר הסדירו את יציאתם של עובדי המגזר הציבורי לחופשה, שרובה על חשבון ימי החופשה הצבורים שלהם ומיעוטה על חשבון המעסיקים. ב-1 במאי 2020 חתם על הסכם נוסף אשר הסדיר את חזרתם של כלל עובדי המגזר הציבורי לעבודה, והסדיר תשלום שכר חלקי לעובדים שתפקידם לא נדרש באופן זמני.

במהלך תקופת הקורונה הידק בר-דוד את שיתוף הפעולה בין ההסתדרות לבין ארגוני המעסיקים במשק. בין היתר פנה לצד ארגוני המעסיקים בקריאה להגדלת הסיוע הממשלתי למשק ולעסקים שנקלעו למשבר, להארכת תקופת הזכאות לדמי אבטלה, וליצירת מנגנון דמי אבטלה ורשת ביטחון לעצמאים. עוד קרא בר-דוד לצד חלק מארגוני המעסיקים לממשלה, לאמץ מודל חלופי למודל החל"ת ודמי האבטלה - אשר יאפשר העסקת עובדים בתקופת המשבר בחלקיות משרה, תוך פיצויים על ידי המדינה בגין ההקטנה במשרתם.

ביולי 2020 חנך בר-דוד את פורום ארלוזורוב, מרכז רעיוני שנועד להוות משקל נגד למול התחזקותם של מרכזי מחקר נאו-ליבראליים.

באוגוסט 2020 פעל להקמת פורום עצמאים, הפועל בחסות ההסתדרות, במטרה לסייע למגזר זה שנפגע קשה במשבר הקורונה אך איננו מיוצג בהסתדרות. מטרת הפורום היא לרתום את כוחה של ההסתדרות לקידום חקיקה שתסייע לעובדים העצמאים בישראל.

באוקטובר 2020 הנחה להקים בהסתדרות קרן לסיוע הדדי שנועדה לסייע למשפחות חד הוריות ומקבלי שכר נמוך שנפגעו בהכנסתם המשפחתית בשל משבר הקורונה. הקרן סיפקה בין היתר סלי מזון, ערכות מחשב לילדים בגילאי בית ספר, מוצרים לתינוקות, שמיכות ומוצרי חימום לבית.

לאורך רוב שנות חייו היה בר דוד חבר מפלגת העבודה, אולם בינואר 2021 הודיע למפלגה רשמית על עזיבתו. במכתבו למזכ"ל המפלגה נימק את ההחלטה בכך שההסתדרות כבר אינה ארגון שהטון הדומיננטי בו מושפע ממפלגה אחת או מצד אחד של המפה הפוליטית, וכי פועלים בה עובדים מכל גוני הקשת הפוליטית. עוד הוסיף כי בכוונתו להדק את שיתוף הפעולה של הארגון עם שותפיו בכלל המפלגות.

בתחילת נובמבר 2021 חתם בר-דוד על עסקת חבילה עם הממשלה וארגוני המעסיקים, במסגרתה הסכים להקפאת שכר במגזר הציבורי בשנת 2022, ומנגד הוסכם על העלאת שכר המינימום ב-700 שקלים בפעימות לאורך חמש שנים עד לסכום של 6,000 שקלים בחודש בדצמבר 2025. עוד הוסכם במסגרת ההסכם כי העובדים במגזר הציבורי יוכלו לעבוד יום עבודה מהבית ואל חישוב גלובלי חודשי של עד 17 שעות נוספות בחודש לעובדים המשתכרים מעל 7,950 שקלים וכן על תוספת יום חופשה לעובד לשנה.

ב-25 במאי 2022 נערכו בחירות ליו"ר ההסתדרות ולבית נבחרי ההסתדרות, בהן התמודד ארנון בר-דוד בראש רשימת עוגנים מול עופר עיני. ארנון בר-דוד ניצח בבחירות ברוב של 78.30%.

בפברואר 2023 חתם על הסכם קיבוצי חדש עבור עובדי רכבת ישראל, המסדיר בין היתר את סוגיית החישמול ותהליכי שינוי ארגוניים בחברה לאחר כ-4 שנות משא ומתן.

חתימת ההסכמות לקראת הסכם המסגרת למגזר הציבורי, מרץ 2023
במרץ 2023 הושגו הבנות לקראת חתימת הסכם מסגרת במגזר הציבורי, במסגרתם שולם במשכורת אפריל מענק על סך 6,000 שקלים לכל עובד. ביולי 2023 חתם בר-דוד מול האוצר והשלטון המקומי על הסכם מסגרת הסופי לעובדי המגזר הציבורי הכולל תוספות שכר של 11% עד שנת 2027, וכן קיצור שבוע העבודה במגזר הציבורי מ-42 ל-40 שעות בשתי פעימות. תוספות השכר כללו רכיב שיקלי מצמצם פערים על סך 500 שקלים לעובד, ועוד 6% כתוספת אחוזית. ההסכם כלל גם מסגרת עלות של 3% לפתרון בעיות לסקטורים ספציפיים במהלך תקופת ההסכם.

באוגוסט 2023 נחתם הסכם רפורמה לכ-55 אלף סייעות בשלטון המקומי, המגדיר מחדש את המקצוע כתומכות חינוך, תוך ביטול רכיב ההשלמה לשכר מינימום בשכרן וקביעת שכר התחלתי הנע בין 7,000 ל-8,000 שקלים לפי תפקיד (עליה של כ-20% בממוצע) וקובע להן תוספות שכר בגין השתלמויות ו-וותק וכן מענקים בגין אי-היעדרות.

בעקבות פיטורי שר הביטחון בסוף מרץ 2023 הכריז במשותף עם ראשי המגזר העיסקי על שביתה מיידית בכל המשק, בדרישה לעצירת הרפורמה המשפטית וקידום רפורמה בהסכמה רחבה. השביתה נמשכה יום אחד ונסתיימה עם הודעת ראש הממשלה על השהיית תהליכי חקיקת הרפורמה.

בפברואר 2024 הביע בר דוד ביקורת חריפה על הממשלה ועל נתניהו בנוגע לאופן ניהול המלחמה ובנושא החטופים וקרא להקדמת הבחירות. בר דוד הודיע על הצטרפות ההסתדרות למחאות ולהפגנות נגד הממשלה. לדבריו הממשלה המיטה אסון על המדינה וחבריה נמנעים מפירוק הממשלה בשל תאוות השלטון שלהם. עוד ציין כי נתניהו פועל מתוך שיקולים קואליציוניים בלבד ואחראי להורדת דירוג האשראי של ישראל.

חייו האישיים
------------

נשוי בשלישית להילה קניסטר, מנכ"לית עמותת "שחר און" לקידום מקצועי-חברתי מבית הסתדרות המעו"ף. הוא אב לשישה ילדים. מתגורר בקריית אונו.

קישורים חיצוניים
----------------

ויקישיתוף מדיה וקבצים בנושא **ארנון בר-דוד** בוויקישיתוף
* אתר האינטרנט הרשמי של ארנון בר-דוד
* ארנון בר-דוד, ברשת החברתית פייסבוק
* ארנון בר-דוד, ברשת החברתית אינסטגרם
* ארנון בר-דוד, סרטונים בערוץ היוטיוב

* ארנון בר-דוד נבחר ליו"ר ההסתדרות, באתר ההסתדרות החדשה
* אתר למנויים בלבד טלי חרותי-סובר, מלבה השריפות: הכירו את ארנון בר דוד, שעשוי להפוך לאיש החזק בהסתדרות, באתר TheMarker‏, 12 בספטמבר 2018
* טל שניידר, ‏המחליף של ניסנקורן בהסתדרות: "אני איש מפלגת העבודה כל החיים, אבל עכשיו מחפש בית פוליטי חדש", באתר גלובס, 17 בפברואר 2019
* אתר למנויים בלבד  חן ארצי סרור, "נגמרו הימים של ערמות הזבל והצמיגים הבוערים. אנחנו ננהל את זה אחרת", באתר "ידיעות אחרונות", 3 באוקטובר 2019
* גיל פלוטקין, עמר כהן וטל כספין, ‏"למה צריך מדינה אם בעת צרה היא לא דואגת לאנשים", באתר דבר העובדים בארץ ישראל, 14 באפריל 2020
* סוניה גורודיסקי, "לא נחזור לעידן המגפון והצמיג", באתר ישראל היום, 6 במאי 2022
* גיל פלוטקין, ‏״אם לא נצליח להביא פתרונות בדרך של מו״מ, נצטרך לצאת פה לרחובות״, באתר דבר העובדים בארץ ישראל, 15 ביולי 2022

הערות שוליים
------------

1. ↑  אתר למנויים בלבד טלי חרותי-סובר, ארנון בר דוד נבחר ליו"ר ההסתדרות, באתר TheMarker‏, 27 במרץ 2019
2. ↑  עמליה דואק, כתבת כלכלה, ‏הטענות נגד היורש לניסנקורן ואשתו, באתר ‏מאקו‏, 20 בפברואר 2019
3. ↑  ניצן צבי כהן, ‏הסכם היסטורי במפרץ חיפה: מחלקת הים תהפוך לחברה ממשלתית שתשרת את שני הנמלים, באתר דבר העובדים בארץ ישראל, 27 באוגוסט 2019
4. ↑  הסכם היסטורי בנמל אשדוד, באתר ערוץ 7, 9 בדצמבר 2019
5. ↑  עמירם ברקת, ‏נחתם הסכם הרפורמה בנמל חיפה: מענק פרישה בהיקף 2.7 מיליון שקל לעובד, באתר גלובס, 1 בינואר 2020
6. ↑  ניצן צבי כהן, ‏הסכם היסטורי בנמל אשדוד אחרי 8 שנים של משא ומתן, באתר דבר העובדים בארץ ישראל, 1 במרץ 2021
7. ↑  ניצן צבי כהן, ‏בעקבות התערבות יו"ר ההסתדרות: הושגו הסכמות בפלאפון והוקפאו הפיטורים בסלקום, באתר דבר העובדים בארץ ישראל, 25 בספטמבר 2019
8. ↑  אביאור אבו, הסכם קיבוצי בפלאפון: תוספת שכר, בונוסים ו-400 עובדים שיעזבו על פני 3 שנים, באתר כלכליסט, 13 בנובמבר 2019
9. ↑  תנאי עבודה, בין פלאפון תקשורת בע"מ ובין הסתדרות העובדים הכללית החדשה – איגוד עובדי הסלולר, האינטרנט וההייטק, נחתם ב-13 בנובמבר 2019, הסכם קיבוצי באתר משרד הכלכלה והתעשייה
10. ↑  אתר למנויים בלבד חן ארצי סרור, "נגמרו הימים של ערמות הזבל והצמיגים הבוערים. אנחנו ננהל את זה אחרת", באתר "ידיעות אחרונות", 3 באוקטובר 2019
11. ↑  ניצן צבי כהן, ‏ראש הממשלה חתם על צו הרחבה המסדיר את התשלום לעובדים שנעדרו עקב המצב הביטחוני, באתר דבר העובדים בארץ ישראל, 3 בדצמבר 2019
12. ↑  ניצן צבי כהן, ‏ההסתדרות והאוצר סיכמו: חופשה בתשלום לרוב עובדי המגזר הציבורי החל מרביעי, באתר דבר העובדים בארץ ישראל, 16 במרץ 2020
13. ↑  עמירם ברקת, ‏ההסדר עם המגזר הציבורי יוארך: המדינה והעובדים יתחלקו בעלות, באתר גלובס, 13 באפריל 2020
14. ↑  עמירם ברקת, ‏ההסכם עם המגזר הציבורי נחתם: 800 אלף עובדים חוזרים לעבודה, באתר גלובס, 2 במאי 2020
15. ↑  יונתן קירשנבאום, ‏כינוס חירום בהסתדרות: "להקים מיידית שולחן עגול להתמודדות עם המשבר", באתר דבר העובדים בארץ ישראל, 10 במרץ 2020
16. ↑  עמר כהן, ‏ההסתדרות והמעסיקים לשרים: "האריכו את ההקלות בזכאות לדמי אבטלה לשלושה חודשים נוספים", באתר דבר העובדים בארץ ישראל, 20 במאי 2020
17. ↑  עמירם ברקת, ‏הממשלה, ההסתדרות וביטוח לאומי סיכמו על הכנת מתווה להקמת רשת ביטחון לעצמאים, באתר גלובס, 16 בנובמבר 2020
18. ↑  ניצן צבי כהן, ‏ההסתדרות והמעסיקים לממשלה: להסדיר בישראל מודל העסקה חלופי למודל החל"ת, באתר דבר העובדים בארץ ישראל, 3 במאי 2020
19. ↑  ניצן צבי כהן, ‏״כלכלה מחברת, ולא כלכלה מפלגת״, באתר דבר העובדים בארץ ישראל, 22 ביולי 2020
20. ↑  אלה לוי וינריב, ‏יו"ר ההסתדרות הכריז על פתיחת פורום העצמאים בהסתדרות, באתר גלובס, 4 באוגוסט 2020
21. ↑  מכתב יו"ר ההסתדרות לוועדים בדבר הקמת הקרן
22. ↑  יו״ר ההסתדרות הודיע על הפסקת חברותו במפלגת העבודה: ״תמו הימים שהטון מוכתב על ידי מפלגה אחת״, באתר דבר העובדים בארץ ישראל, 24 בינואר 2021
23. ↑  טל כספין, ‏ההסתדרות, האוצר והמעסיקים הודיעו על עסקת חבילה חדשה למשק, באתר דבר העובדים בארץ ישראל, 3 בנובמבר 2021
24. ↑  כיכר השבת, ‏ברוב של 78% מהקולות; ארנון בן דוד - ניצח בבחירות להסתדרות, באתר כיכר השבת, 25 במאי 2022
25. ↑  הסכם שכר חדש לעובדי רכבת ישראל, דוברות ההסתדרות, 2 בפברואר 2023
26. ↑  ניצן צבי כהן, ‏הסכם חדש במגזר הציבורי: מענק של 6,000 שקלים, תוספת שכר של 11% וקיצור שבוע העבודה, באתר דבר העובדים בארץ ישראל, 17 ביולי 2023
27. ↑  נועם דבול דביר, הישג לסייעות: האוצר וההסתדרות חתמו על הסכם להעלאת השכר ביותר מ-20%, באתר ישראל היום, 8 באוגוסט 2023
28. ↑  אדם קוטב, אדיר ינקו, גד ליאור, יו"ר ההסתדרות הודיע: "שביתה כללית במשק מעכשיו", באתר ynet, 27 במרץ 2023
29. ↑  ניצן צבי כהן, ‏יו"ר ההסתדרות מברך על עצירת החקיקה וקורא לאחדות בעם; השביתה תופסק, באתר דבר העובדים בארץ ישראל, 27 במרץ 2023
30. ↑  קוריאל, אילנה (2024-02-17). "יו"ר ההסתדרות: נתניהו אחראי, נצטרף להפגנות להחלפת הממשלה שהמיטה אסון". *Ynet*. נבדק ב-2024-02-17.
31. ↑  ארנון בר דוד: על רה"מ לקחת אחריות ולהתפטר, ההסתדרות תצטרף למחאות נגד הממשלה | ישראל היום, באתר www.israelhayom.co.il, ‏2024-02-17
32. ↑  N12 - יו"ר ההסתדרות נגד נתניהו: "הוא צריך להתפטר", באתר N12, ‏2024-02-17
33. ↑  לקראת גל שביתות במשק? יו"ר ההסתדרות זועם על נתניהו: "יכול להיות שנצטרך לצאת לרחובות", באתר www.maariv.co.il, ‏2024-02-17
34. ↑  יו"ר ההסתדרות: "נתניהו צריך לקבל אחריות. במקומו – הייתי מתפטר" | חדשות 13, באתר רשת 13

| מזכירי ההסתדרות |
| --- |
| 

|  |
| --- |
| דוד זכאי • דוד בן-גוריון • דוד רמז • יוסף שפרינצק • פנחס לבון • מרדכי נמיר • פנחס לבון • אהרן בקר • יצחק בן-אהרן • ירוחם משל • ישראל קיסר • חיים הברפלד • חיים רמון • עמיר פרץ • עופר עיני • אבי ניסנקורן • ארנון בר-דוד |

 |